Source: https://hunvaldugy.blog.hu/2014/01/31/170_kaoszgyakorlat?token=af58fe677d7bb18bd5b47af772f8a2a0
Timestamp: 2019-04-25 14:01:58
Document Index: 35925936

Matched Legal Cases: ['bíróság ', 'bíróság ', 'Kúria ', 'bíróság ', 'Kúria ', 'Kúria ', 'Kúria ', 'bíróság ']

170. Káoszgyakorlat - A Hunvald-ügy
… avagy zűrzavar legfelső fokon
Az egy dolog, hogy a bíróság első fokon Szilvásy Györgyöt felmentette a hamis tanúzás (a Szerk.: és falopás) vádja alól. Az is egy dolog – bár az utóbbi időben egyre gyakoribb – , hogy a bíróság a felmentést azzal indokolta, hogy az ügyészség semmilyen bizonyítékkal nem támasztotta azt alá, hogy Szilvásy tanúvallomásában nem mondott igazat, a vád pedig ezen túl jogi-szakmai okokból sem állt meg a lábán.
Az már egy kicsit „viccesebb”, hogy a tanúk közül többen nem mondtak igazat, és ez a tárgyaláson ki is derült, de hát láttunk már ilyet is – nem kell túl messzire menni (lsd.: tábornokper, Sukoró-ügy, stb.).
No de az már tényleg „vicc”, hogy több, igencsak vitatott körülmények között áthelyezett kiemelt büntetőüggyel egyetemben például nincs gazdája az állítólagos BKV-s botrányokat feltáró pernek sem. A Kúria ugyanis nem tudott dönteni a bíróságkijelölésekről, mert egészen elképesztő "hiba" bukkant fel az ügyek kezelése során.
Az Alkotmánybíróság tavaly decemberi döntése nyomán – amely az ügyáthelyezésekre módot adó jogszabályt megsemmisítette, öt kiemelt büntetőügy is visszapattant a kijelölt bíróságokról, merthogy megszűnt az illetékességük jogalapja. Az eredetileg, területileg illetékes Fővárosi Törvényszék is sietett az ügyekben megállapítani saját illetékességének hiányát. A Kúria ezeket a végzéseket visszaküldte az Fővárosi Törvényszékhez, mert "az ügyek irataiból nem tűnik ki", hogy jogerőre emelkedtek-e ezek a döntések – mondta el a Népszavának Kónya István, a Kúria elnökhelyettes-szóvivője.
A lap értesülései szerint valójában a kiemelt ügyekben – így a Hagyó-, de a Sukoró-perben is – a Fővárosi Törvényszék "elfelejtette" az érintetteket fellebbezési szándékukról nyilatkoztatni, ami meglehetősen durva eljárásjogi hiba. A Kúria tehát csak akkor dönthet új bíróság kijelöléséről, ha a korábbi bíróságok illetéktelenségét megállapító végzések jogerőssé válnak. Már feltéve, hogy az érintett felek nem fellebbeznek – remélhetőleg ezúttal megkérdezik őket. Ám ha igen, az ügyek mind a Fővárosi Ítélőtáblára kerülnek.
Megnyugtató (?), hogy az igazságszolgáltatás malmai ilyen pontosan és szépen őrölnek…
(Készült a Stop/Népszava cikke nyomán.)
https://hunvaldugy.blog.hu/api/trackback/id/tr375791580